
Sülysáp Város Önkormányzata Képviselő-testületének

2018. június 28-án tartandó munkaterv szerinti ülésére

3. napirendhez

Tárgy: Helyi értéktár bizottság 2018. év I. félévi beszámolója
Tisztelt Képviselő-testület!

A Képviselő-testület, a magyar nemzeti értékekről és a hungarikumokról szóló 2012. évi XXX. törvény (a továbbiakban: törvény) rendelkezései szerint, a 115/2014. (IX. 18.) ÖKT határozatával létrehozta a Települési Értéktár Bizottságot, amely szervezi a településen fellelhető nemzeti értékek azonosítását, létrehozza a településen fellelhető nemzeti értékek adatait tartalmazó gyűjteményt és megküldi azt a megyei értéktárba.
A magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. § (1) c) pontja alapján félévente, legkésőbb a félévet követő hónap utolsó napjáig beszámol tevékenységéről a helyi önkormányzat képviselő-testületének.
Kérem a Települési Értéktár Bizottság beszámolójának szíves megtárgyalását és elfogadását.

…/2018. (VI. 28.) ÖKT határozati javaslat

Sülysáp Város Önkormányzatának Képviselő-testülete a magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. § (1) c) pontja alapján a Sülysápi Települési Értéktár Bizottság 2018. év I. félévi munkájáról szóló beszámolót – megköszönve a Bizottság munkáját – elfogadja.
Határidő: azonnal

Felelős: a bizottság elnöke

Sülysáp, 2018. június 21.

Horinka László s.k.


polgármester
Beszámoló a Sülysápi Értéktár 2018. első félévi munkájáról

Értéktár Bizottságunk ebben a félévben is folytatta értékmegőrző munkáját. 

· Értéktár Bizottságunkban a munkánk gyümölcse január 1-jére érett be. Még az előző év végén keresett meg Magyar Televízió 1-es csatorna Életkor című műsorának szerkesztője Szabó Ágnes azzal a kéréssel, hogy a városunkban fennmaradt újévi étkezési szokásokat, hagyományokat szeretnék megörökíteni. A szervező munkára igen kevés idő maradt, december 7-én már érkezett is a stáb a felvételre. Hagyományos ételeket kívántunk felidézni, ezért választottuk az újévi malacleves mellé a disznó farkával és orrával készülő gerslis káposztát. A levest Tóth Tibor főzte, a káposztát pedig Gulyás Andrásné készítette. A leveles hájas süteményt Szücsi Istvánné hajtogatta – anyósa, Rozi néni igen régi receptje alapján -, a túrós rétest Kocsis László nyújtotta, amit még az édesanyjától tanult. A felvétel helyszínét Tóth Tibor hentesmester biztosította a családi házában lévő kis „múzeumban”. De nemcsak a helyszínt köszönhettük Tóth Tibornak, hanem a szükséges nyersanyagok nagy részét is ő biztosította a hentesüzlet készletéből. Bizony szükség is volt a feltálalt hurkára, kolbászra, disznósajtra, mert a forgatás kora délutántól késő estig tartott, a sütést-főzést végzők pedig egy előzetes újévi menüt is elfogyasztottak.  A jó hangulatról Terék József és zenekara, a Sülysápi Nyugdíjas Hagyományőrző Pávakör és Bugyi Dominika gondoskodtak. Szabó Ágnes szerkesztőnő szerint „egy hangulatos és jó” blokkot nézhettünk meg január 1-én. A műsor egy hétig ismételték és a https://www.mediaklikk.hu/musor/eletkor/ című weboldalon még 6 hétig nézhették meg az érdeklődők.
· Tovább folytattuk városunkban járt, hosszabb-rövidebb ideig itt élt hírességek sülysápi tartózkodásának körülményeit. Így jutottunk el Vachott Sándorné Rajzok a múltból című életrajzi könyvéhez, melyben részletesen beszámol Petőfi Sándor három tápiósápi látogatásáról. 

· A tanév végének közeledtével a gyereknapok jelentettek újabb feladatot. Részt vettünk a Csicsergő Óvoda nagycsoportosainak majálisán a Kapás udvarban és a Szent István Általános Iskola alsó tagozatos osztályait is kalauzoltuk a helytörténeti gyűjteményben. 

· A Földművelésügyi Minisztérium 2018-ban pályázatot hirdetett a nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatására. Erre a felhívásra adtunk be egy pályázatot a helyi értékeinket bemutató kibővített kiadványra. A pályázat elbírálása még nem történt meg.

Abban a tudatban folytatjuk munkánkat, hogy örökségünk a jövőnk alapja.

Sülysáp, 2018. június 14.

Zemen Pálné

